Им-том: «тәлинкә язу» дигән дәва ысулы

	Әле дә булса хәтерлим, бала вакытта энекәш гел авыру сәбәпле, әби аңа фарфордан эшләнгән кытай тәлинкәсенә кызгылтрак төстәге кара белән гарәпчә искиткеч тигез, матур итеп язылган дини текстларны юдырып эчертә иде. Сихри язулы әлеге тәлинкә, балачакның мәңгегә хәтердә уелган могҗизаларының берсе булып, һаман да күз алдында тора. 	 Ул вакытта мин, әлбәттә, бу традициянең татарларда ислам дине мәдәнияте системасы белән килеп кереп, халкыбыз яшәешенең тагын бер хикмәтле үзенчәлегенә әверелгән «тәлинкә язу» дигән дәва ысулы икәнлеген һич тә аңламый идем, башта бер генә теләк — сихри тәлинкә язуын эчеп карау теләге генә бар иде. Бу күренешкә үсә төшкәч тә әллә ни игътибар бирелмәде. Шулай да без үскәндә, авылыбызның үз башыннан өч сугыш афәтен кичергән, колхозлашулар белән бергә коммунистлар идеологиясе машинасын да тойган; ләкин бер вакытта да күкрәгеннән Беренче Бөтендөнья сугышы ордены «Николай патша тәресе»н дә, Бөек Ватан сугышы кырларындагы батырлыклары өчен бирелгән Кызыл йолдыз орденын да төшермәгән иң мәртәбәле карты Шөгаеп бабайга тәлинкә яздырырга йөргәннәре беркадәр истә. Ул заманнардан соң әллә никадәр сулар акты инде, авылыбыз да шактый җыйнакланды, без бала вакытларда авылыбызга яшь киленнәр булган төшкән апаларыбыз да ак яулыклы намаз карчыкларына, мөлаем әбиләргә әверелде. Хәзер авылга кайткач шушы апаларыбыз-әбиләребез белән аралашулар иң рәхәт, күңелләргә беркадәр тынычлык, сабырлык бирә торган яраткан гамәлләрнең берсе булып калды. Шундый аралашуларның берсендә күршедә генә торучы Рәсүлә апабызның инде ничә еллар буе үз авылыбыздагыларга да, якын-тирә авыллардан гозерләнеп килгәннәргә дә тәлинкә язуы билгеле булды. Әлбәттә, балачактан бирле күңелгә сихри көчкә ия күренеш булып кереп калган әлеге гамәл мине бик кызыксындырды. Җай табып, Рәсүлә апага кереп киттем. 
	---	
Түгәрәк уен

	№ --- | 02.02.2019	


